Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-10-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΣΤ΄ συνεδριάσεώς του, της Δευτέρας 11ης Οκτωβρίου 2021, σε ό,τι αφορά την ψήφιση στο σύνολο του σχεδίου νόμου: «Ταχεία πολιτική δίκη, προσαρμογή των διατάξεων της πολιτικής δικονομίας για την ψηφιοποίηση της πολιτικής δικαιοσύνης, άλλες τροποποιήσεις στον Κώδικα Πολιτικής Δικονομίας και λοιπές επείγουσες διατάξεις»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, πριν προχωρήσουμε στις άρσεις ασυλίας θα ήθελα να ανακοινώσω προς το Σώμα πως η Διαρκής Επιτροπή Υποθέσεων καταθέτει τις εκθέσεις των σχεδίων νόμου του Υπουργείου Εξωτερικών: Α. «Κύρωση της Συμφωνίας Εταιρικής Σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών - μελών της, αφενός, και της Νέας Ζηλανδίας, αφετέρου» Β. «Κύρωση της Συμφωνίας Πλαίσιο μεταξύ της Ευρωπαϊκής Ένωσης και των κρατών μελών της, αφενός, και της Αυστραλίας, αφετέρου» Γ. «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου» Δ. «Κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Σιγκαπούρης, αφετέρου». Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Παύλου Πολάκη και Διονυσίου - Χαράλαμπου Καλαματιανού. Η πρώτη υπόθεση - όπως αυτές εισάγονται - αφορά τον κ. Πολάκη και εισάγεται εδώ ύστερα από εισαγγελική πρόταση. Η δικογραφία ήρθε από την εισαγγελία μέσω του Υπουργού Δικαιοσύνης και αφορά μήνυση, την οποία έκανε ο Διοικητής της Τράπεζας της Ελλάδος κ. Στουρνάρας κατά του κ. Πολάκη, για την ανάρτηση την οποία έκανε στο Facebook. Η ανάρτηση είχε εκφράσεις οι οποίες κατά την εισαγγελική πρόταση στοιχειοθετούνται τα αδικήματα της συκοφαντικής δυσφήμισης και της εξύβρισης. Ήταν μία ανάρτηση στο Facebook, όπως σας είπα και επακολούθησε η μήνυση, την οποία έκανε ο κ. Στουρνάρας. Στην επιτροπή μας δεν προσήλθε ο κ. Πολάκης και κατά πλειοψηφία η επιτροπή εισηγήθηκε την άρση της ασυλίας. Σύμφωνα με το άρθρο 83 παράγραφος 7 του Κανονισμού της Βουλής η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντοτε, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Επίσης, υπενθυμίζεται ότι η ψήφος σας αφορά το αίτημα του εισαγγελέα. Δηλαδή, όσοι επιθυμούν ψηφίζουν υπέρ ή κατά της άρσης ασυλίας. Όποιος επιθυμεί μπορεί να ψηφίσει «παρών». Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Ο κ. Πολάκης έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, επειδή ξέρω πως τα γνωστά αντικειμενικά sites και οι έγκυρες φυλλάδες, οι «πετσοταϊσμένες» θα έχουν ως τίτλο για τη σημερινή συνεδρίαση ότι ο Πολάκης αρνείται πάλι την άρση της ασυλίας του εξαρχής διευκρινίζω και ξεκαθαρίζω ότι ούτε τον Στουρνάρα ούτε τις μηνύσεις του φοβάμαι και το έχω αποδείξει. Το πόσο νομικά και ουσιαστικά αβάσιμη και εκδικητική είναι η μήνυση που συζητάμε σήμερα θα το αποδείξω στη συνέχεια της ομιλίας μου και βεβαίως ενώπιον και του φυσικού δικαστή, αν και εφόσον αποφασίσετε την άρσης της ασυλίας. Επίσης, θα αποδείξω τις άθλιες μεθοδεύσεις που επινοεί και μετέρχεται ένα διεφθαρμένο και διαπλεκόμενο σύστημα για να συγκαλύπτει τα σκάνδαλά του και για να εκδικείται όσους επιμένουν στην ανάδειξη αυτών και απαιτούν τον έλεγχο και την τιμωρία των πρωταγωνιστών τους. Ματαίως, βέβαια, το κάνει. Κατ' αρχάς, όμως, θα αποδείξω ότι παρ' όλο που ο κ. Στουρνάρας ομνύει στην ανεξαρτησία της θέσης του Διοικητή της Τράπεζας της Ελλάδος και επικαλείται διαρκώς ότι δεν επιτρέπεται καμμία παρέμβαση στα καθήκοντά του, εν τούτοις ο ίδιος, εκτός από τις πολιτικές παρεμβάσεις που έκανε κατά τη διακυβέρνηση ΣΥΡΙΖΑ υπέρ των θέσεων των δανειστών και κατά των συμφερόντων της χώρας, πλέον απ' ό,τι φαίνεται παρεμβαίνει διά της πλαγίας οδού πάντοτε και στα κοινοβουλευτικά καθήκοντα των Βουλευτών, επιχειρώντας να λογοκρίνει, να φιμώσει ή και να εκδικηθεί όσους ασκούν κριτική σε βάρος του για τις πράξεις και παραλείψεις του, επιφυλάσσοντας για τον εαυτό του τον ρόλο του Λουδοβίκου «το κράτος είμαι εγώ». Κυρίες και κύριοι συνάδελφοι, όσο κι αν δεν το αντιλαμβάνεστε ή δεν θέλετε να το αντιληφθείτε, γιατί δεν σας αφήνουν αυτή τη στιγμή, το σημερινό διακύβευμα ξεπερνάει τόσο εμένα προσωπικά, όσο και την παρούσα χρονική και πολιτική συγκυρία. Σας το ξεκαθαρίζω από την αρχή. Κάνοντας το χατίρι στον Στουρνάρα για να άρετε την ασυλία μου, φοβούμενοι όχι ότι θα βάλει τους Υπουργούς να του ζητήσουν δημοσίως συγγνώμη αν δεν υπερψηφιστεί η άρση, όπως έκανε πριν λίγο καιρό ένας άλλος πυλώνας του δημοκρατικού μας πολιτεύματος, το Κουρτακογιαννιό από το Καστέλι, αλλά ότι μπορεί να ζητήσει να πληρωθούν τα μη εξυπηρετούμενα δάνεια κάποιων Υπουργών και κυρίως του κόμματός σας - πρέπει να γνωρίζετε ότι ανοίγετε διάπλατα την κερκόπορτα της ποινικοποίησης του κοινοβουλευτικού ελέγχου και διολισθαίνετε σε μια επικίνδυνη ατραπό, αφού δημιουργείτε ένα απολύτως αντισυνταγματικό και αντικοινοβουλευτικό προηγούμενο φαλκίδευσης της ελευθερίας του λόγου του Βουλευτή, το οποίο ενδεχομένως χρησιμοποιηθεί και εναντίον σας από μια διαφορετική πλειοψηφία στο μέλλον. Και εξηγούμαι για να μην παρεξηγούμαι. Όπως όλοι γνωρίζετε, το άρθρο 62 του Συντάγματος, ακόμη και μετά την αναθεώρησή του το 2019 και το άρθρο 83 του Κανονισμού της Βουλής, το οποίο δεν έφτιαξε ο ΣΥΡΙΖΑ, ορίζουν ρητά ότι δεν αίρεται η ασυλία Βουλευτή, εάν η πράξη για την οποία υποβλήθηκε η μήνυση συνδέεται με την πολιτική ή κοινοβουλευτική του δραστηριότητα. Τι έγινε στην προκειμένη περίπτωση; Στις 18 Οκτωβρίου του 2020 η εφημερίδα «DOCUMENTO» του Κώστα Βαξεβάνη αποκάλυψε με στοιχεία που δεν διαψεύστηκαν ποτέ και από κανέναν - ίσα ίσα προχτές είχαμε την τελευταία πράξη του δράματος, γιατί για δράμα πρόκειται αυτό που αποκάλυψε τότε - αυτό το δημοσίευμα: «Μας έκαναν μούτσους και μπαταχτσήδες στη γαλέρα των μπαταχτσήδων εφοπλιστών». Τα στοιχεία που έδινε αυτό το δημοσίευμα θα τα πω αναλυτικά πιο μετά, τα λέω τώρα εν τάχει. Η Τράπεζα Πειραιώς χάρισε πάνω από 0,5 δις ευρώ - δεν είναι 0,5 δις, είναι 1,2 δις, θα το αποδείξω μετά - σε τέσσερις πέντε μεγαλοεφοπλιστές για δάνεια που είχαν πάρει με «αέρα» εξασφαλίσεις επί διοικήσεως Μιχάλη Σάλλα. Δεύτερον, η τωρινή διοίκηση του μεγάλου CEO Χρήστου Μεγάλου, όχι μόνο δεν έκανε απολύτως τίποτα για να ζητήσει πίσω αυτά τα χρήματα, αλλά πατώντας… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σταματήστε το κουδούνι, γιατί θα μιλήσω αρκετή ώρα. Η τωρινή διοίκηση του Χρήστου Μεγάλου όχι μόνο δεν έκανε απολύτως τίποτα για να ζητήσει πίσω αυτά τα χρήματα, αλλά πατώντας σε ένα κατάπτυστο νόμο, τον ν.4637 του 2019 της Κυβέρνησης του κ. Μητσοτάκη που ψηφίσατε, φρόντισε να καθαρίσουν οι συγκεκριμένοι εφοπλιστές και τα ανώτατα διευθυντικά στελέχη και διοικητικά στελέχη της Τράπεζας Πειραιώς από την ποινική δίωξη που είχε ασκηθεί σε βάρος τους για τα κακουργήματα της απιστίας και του ξεπλύματος βρώμικου χρήματος. Βλέπετε, στην Ελλάδα του κ. Μητσοτάκη, αν είσαι πλούσιος εφοπλιστής και δεν πληρώνεις το δάνειό σου, οι τράπεζες σού το χαρίζουν και σε απαλλάσσουν από τις ποινικές διώξεις. Αν, όμως, εξαρτάσαι από τον μισθό σου ή τη σύνταξή σου και δεν πληρώσεις έστω και μία δόση, τότε σου βγάζουν σε πλειστηριασμό ό,τι έχεις και δεν έχεις, ακόμα και την πρώτη κατοικία που μένεις με την οικογένειά σου. Αναλυτικά σε αυτά θα επανέλθω αργότερα. Την ίδια μέρα που βγήκε το δημοσίευμα αυτό, έβγαλε ανακοίνωση ο ΣΥΡΙΖΑ που κατήγγειλε αυτή τη μεθόδευση του χαρίσματος μισού δισεκατομμυρίου και πάνω δανείων στους εφοπλιστές. Ασκούσε μια σκληρή κριτική στην Κυβέρνηση για το δωράκι αυτό που έκανε στους «πάμφτωχους» εφοπλιστές. Την ίδια μέρα, εγώ ανάρτησα σε κοινωνικό δίκτυο, στο Facebook, στην προσωπική μου σελίδα, το εξής κείμενο: «Αρχιτραπεζίτη Γιάννη Στουρνάρα, τον Φλεβάρη του 2019 είχες κάνει έκτακτη σύσκεψη για το δικό μου νόμιμο δάνειο των 100.000 ευρώ, το οποίο αποπληρώνεται κανονικότατα. Τώρα που αποκαλύφθηκε από το «DOCUMENTO» πως η πέντε φορές ανακεφαλαιοποιημένη με τα δικά μας λεφτά Τράπεζα Πειραιώς του Σάλλα και του Μεγάλου πρακτικά διέγραψε 900 εκατομμύρια ευρώ…» - είπα εδώ, παραπάνω είναι, θα το πω - «…από δάνεια ενός δισεκατομμυρίου που είχε δώσει σε πέντε εφοπλιστές, θα κάνεις καμμιά σύσκεψη; Θα ζητήσεις ευθύνες; Θα ζητήσεις τα χρήματα πίσω για να θωρακίσεις την ευστάθεια του τραπεζικού συστήματος; Θα απαιτήσεις από την Τράπεζα Πειραιώς να στείλει στη δικαιοσύνη και να τιμωρηθούν τα τραπεζικά στελέχη που τα χορήγησαν; Ή θα κάνεις την «πάπια»; Με ακούς, ελεεινέ και τρισάθλιε αρχιτραπεζίτη που σου έκατσαν στον λαιμό τα 100.000 του δικού μου δανείου, που το πήρα γιατί ζοριζόμουν, καθώς ως Υπουργός δεν δούλευα ως γιατρός και βέβαια δεν έπαιρνα μίζες; Με ακούς, ελεεινέ και τρισάθλιε υπονομευτή της Κυβέρνησης ΣΥΡΙΖΑ, που ήθελες προληπτική γραμμή και νέο μνημόνιο και τώρα «καταπίνεις» αμάσητα 900 εκατομμύρια ευρώ που γλεντοκόπησαν τα φιλαράκια σου οι εφοπλιστές μαζί με τα «κοράκια» της Τράπεζας Πειραιώς και της Marfin του Βγενόπουλου; Τίποτα δεν θα ξεχαστεί, Γιάννη Στουρνάρα, και η άλλη φορά θα είναι αλλιώς. Υστερόγραφο: Ψάχνω κι εκείνο το πιθηκάκι της πληρωμένης δημοσιογραφίας, τον υποφάντη του βοθροκάναλου του «ΣΚΑΪ», να δω αν πήγε σε κανένα ΑΤΜ να δει αν βγάζει 900 εκατομμύρια ευρώ το μηχάνημα». Αυτό είχα γράψει. Αυτή ήταν η ανάρτηση για την οποία μου έκανε τη μήνυση ο κ. Στουρνάρας και ζητάει την άρση της ασυλίας μου. Τι ισχυρίζεται, λοιπόν, ο «βασιλιάς Ήλιος» του ελληνικού τραπεζικού συστήματος; Πρώτον, ότι δήθεν τον εξύβρισα, επειδή τον αποκάλεσα «ελεεινό και τρισάθλιο αρχιτραπεζίτη» και «υπονομευτή της κυβέρνησης ΣΥΡΙΖΑ». Και, δεύτερον, ότι δήθεν τον συκοφάντησα κιόλας, επειδή τόλμησα να τον ρωτήσω αν θα κάνει σύσκεψη για το σκάνδαλο της Τράπεζας Πειραιώς, αν θα κάνει κάτι για να φέρουν πίσω οι συγκεκριμένοι εφοπλιστές τα χρήματα που τους χάρισε η τράπεζα και αν θα ζητήσει ευθύνες από την τωρινή διοίκησή της για τους χειρισμούς της. Κύριε Στουρνάρα, γιατί ξέρω ότι μας ακούς, με αυτή σου τη μήνυση γελάνε και τα πεζοδρόμια της Πανεπιστημίου κάτω από το γραφείο σου. Και ξέρεις γιατί; Διότι ενώ μετείχες, Γιάννη Στουρνάρα, για δύο χρόνια στις κοινοβουλευτικές διαδικασίες ως Υπουργός Οικονομικών - ως εξωκοινοβουλευτικός βέβαια, καθώς δεν εκλέχτηκες ποτέ Βουλευτής ή για την ακρίβεια, δεν τόλμησες ποτέ να ζητήσεις την ψήφο του λαού - δεν γνωρίζεις ή προσποιείσαι ότι δεν γνωρίζεις πως δεν επιτρέπεται από το Σύνταγμα και τον Κανονισμό της Βουλής η άρση ασυλίας για πράξη Βουλευτή που συνδέεται με την κοινοβουλευτική ή πολιτική του δραστηριότητα. Πιστεύει κανείς ότι το παραπάνω κείμενο, που σας διάβασα, δεν συνδέεται με την κοινοβουλευτική μου ή πολιτική μου δραστηριότητα; Πιστεύει κανείς ότι του απευθύνθηκα ως ιδιώτη και όχι ως το θεσμικά αρμόδιο πρόσωπο να ελέγξει την Τράπεζα Πειραιώς; Όποιος έχει την παραμικρή αμφιβολία για τα περαιτέρω, τον παραπέμπω στην ομιλία μου από το ίδιο Βήμα εδώ δύο μέρες μετά - στις 18 Οκτωβρίου έγινε αυτό - στις 20 Οκτωβρίου του 2020 στη συζήτηση για τη σύμβαση του μεταμοσχευτικού κέντρου. Σας διαβάζω ακριβώς το απόσπασμα της ομιλία μου, που εκφωνήθηκε από εδώ. Είναι στα Πρακτικά της Βουλής. «Ο κ. Στουρνάρας, όταν εγώ πήρα γιατί ζοριζόμουν, γιατί δεν έπαιρνα μίζες και δεν δούλευα ως γιατρός, 100.000 ευρώ δάνειο, έκανε έκτακτη σύσκεψη στην Τράπεζα της Ελλάδος για να δει τη νομιμότητα και το βρήκε νόμιμο βέβαια, αλλά τη φασαρία την κάνατε τότε. Τώρα που έχει βγει στη φόρα ότι χάρισε 900 εκατομμύρια ευρώ η Τράπεζα Πειραιώς πού είναι ο κ. Στουρνάρας; Ζει; Αναπνέει; Θα κάνει καμμιά σύσκεψη; Θα ζητήσει να γυρίσουν τα λεφτά πίσω ή θα «κάνει την πάπια», όπως κάνει συνήθως σε κάτι τέτοια;». Αυτά είπα εδώ. Βρείτε μου έστω και μία διαφορά, κυρίες και κύριοι συνάδελφοι, ειδικά της Συμπολίτευσης, μεταξύ της ομιλίας μου στη Βουλή για την ουσία της υπόθεσης και για την ανάρτησή μου που ο κύριος διοικητής ζητά την άρση της ασυλίας μου. Άμα βρείτε, θα κερδίσετε χρυσούν ωρολόγιον! Αν μάλιστα, μπορέσει και επιχειρηματολογήσει υπέρ της άποψης ότι όλα όσα είπα και έγραψα δεν συνδέονται με τα κοινοβουλευτικά μου πολιτικά καθήκοντα, τότε μπορεί να κερδίσει από τον κ. Στουρνάρα ένα τραπεζικό δάνειο με ίδιους όρους σαν εκείνο της Νέας Δημοκρατίας ή το άλλο του «ΚΗΡΥΚΑ ΧΑΝΙΩΝ». Μην κουράζεστε, όμως, κύριοι συνάδελφοι. Ακόμα και ο ίδιος ο κ. Στουρνάρας συνομολογεί στη μήνυσή του ότι όσα έγραψα, τα οποία και επανέλαβα στη Βουλή, αφορούσαν την εκτέλεση των καθηκόντων του ως Διοικητή της Τράπεζας της Ελλάδος, καθώς και ότι με μηνύει με αυτή του την ιδιότητα και όχι ως ιδιώτης ή ως απλός πολίτης. Ενώ, λοιπόν, ο ίδιος ομολογεί - το γράφει εδώ - με τον πλέον ρητό και κατηγορηματικό τρόπο ότι δεν πρόκειται για μια ιδιωτική διαφορά, αλλά για άσκηση πολιτικής κριτικής στο πρόσωπο του Διοικητή της Τράπεζας Της Ελλάδος, ζητά από σας να παραβιάσετε το Σύνταγμα και τον Κανονισμό και να άρετε την ασυλία του Βουλευτή για όσα είπε ή έγραψε κατά την άσκηση των καθηκόντων του. Πραγματικά, αναρωτιέμαι τι άλλο θα σας ζητήσουν ακόμα. Ξέρετε ποιο είναι το επιχείρημα που επικαλείται ο κύριος διοικητής στη μήνυσή του; Το επιχείρημά του είναι ότι η φράση «ελεεινέ και τρισάθλιε αρχιτραπεζίτη» δεν συνάδει με το κύρος της θέσης του και ότι τέτοιες εκφράσεις ασκούν βλαπτική επίδραση σε βάρος της ίδιας της Τράπεζας της Ελλάδος. Αυτό ακριβώς λέει! Κύριε αρχιτραπεζίτα, βλαπτική επίδραση σε βάρος της Τράπεζας της Ελλάδος ασκούν οι πράξεις και οι παραλείψεις σου, όχι η δικοί μου πολιτικοί χαρακτηρισμοί και η κριτική που σου ασκώ. Θα επαναλάβω μία φράση, που μου θύμισαν χθες, του Λορέντζου Μαβίλη: «Δεν υπάρχει χυδαία γλώσσα. Υπάρχουν χυδαία οι άνθρωποι οι οποίοι μιλούν την καθαρεύουσα». Κύριε αρχιτραπεζίτα μου, κυρίες και κύριοι συνάδελφοι, γνωρίζετε βέβαια ότι αν επί ΣΥΡΙΖΑ ερχόταν στη Βουλή ένα τέτοιο αίτημα για άρση ασυλίας Βουλευτή της Νέας Δημοκρατίας κατόπιν μήνυσης με τέτοιο περιεχόμενο, θα έβγαιναν στα ΜΜΕ διάφοροι Βουλευτές, δημοσιογράφοι, δημοσιολογούντες, συνταγματολογούντες κ.λπ. και θα ωρύονταν για πολλές εβδομάδες ότι πρόκειται για καραμπινάτη περίπτωση παραβίασης του Συντάγματος και κατάλυσης του πολιτεύματος της κοινοβουλευτικής δημοκρατίας. Αντιλαμβάνεστε, επίσης, ότι εάν εγώ καταμήνυα τον σημερινό «υπουργό υπανάπτυξης» - δεν τον βλέπω εδώ - κ. Άδωνι Γεωργιάδη για όσα έχει πει κι έχει γράψει κατά καιρούς για μένα ή πολύ περισσότερο εάν ο Αλέξης Τσίπρας υπέβαλε μηνύσεις εναντίον του, επικαλούμενος το ίδιο ακριβώς επιχείρημα με τον Γιάννη Στουρνάρα, ότι δηλαδή δεν συνάδει με το κύρος του Πρωθυπουργού της χώρας να τον αποκαλείς «αλήτη» ή «τρισάθλιο» μέσα στο Κοινοβούλιο, είναι βέβαιο ότι ο Αντιπρόεδρος του κόμματος της Νέας Δημοκρατίας αντί για το καθημερινό στασίδι στα κανάλια θα είχε πιάσει μια μόνιμη θέση κατηγορουμένου στα δικαστήρια της Σχολής Ευελπίδων. Για να σας τα θυμίσω λίγο, ορίστε εδώ: «Ο Πολάκης, ο άθλιος». Εδώ μέσα προς εμένα: «γαϊδούρι», «θρασύδειλε», «απατεώνα», «κότα λειράτη». Εδώ μέσα πάλι: «Αλήτη, αλήτη» προς τον Πρωθυπουργό. Το «ΠΡΩΤΟ ΘΕΜΑ» τα γράφει: «Εκεί που έκοβε την πίτα του αυτός ο τρισάθλιος Πρωθυπουργός, ο κ. Τσίπρας» κ.λπ.. Πάρτε τα αυτά για την ιστορία. Θα σας δώσω κι άλλα πολλά. [[Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στην ουσία της υπόθεσης, για να δείτε τι σημαίνει διαπλοκή και διαφθορά σε όλο της το μεγαλείο. Κάποιοι άλλοι είχαν χρησιμοποιήσει τη λέξη «νταβατζήδες». Θυμάστε, κύριε Στυλιανίδη; Τι έχει γίνει; Χρησιμοποιώ δημοσιεύματα όχι από κομματικά μέσα του ΣΥΡΙΖΑ. Είναι μια αμαρτωλή υπόθεση. Αυτό που έκαναν εκεί - εξοργίστηκα εκείνη τη μέρα - που το είχε αποκαλύψει το «DOCUMENTO», ήταν ότι: Η Τράπεζα Πειραιώς, τις εποχές που ετοιμαζόταν η χρεοκοπία της χώρας και η Marfin Egnatia Bank είχαν δώσει ένα σκασμό δάνεια σε κάποιους εφοπλιστές - οικογένεια Τσάκου, Λεντούδη, Λαιμού, Μαδιά κ.λπ. - τα οποία ήταν 1.048.000.000 ευρώ, πιστολιασμένα όλα. Είχαν δώσει 30.000.000 σε μεγαλοστελέχη της Τράπεζας Πειραιώς, για να συμμετάσχουν σε αυξήσεις μετοχικού κεφαλαίου, είχαν δώσει άλλα 80.000.000 ευρώ σε εταιρείες για ανανεώσιμες πηγές ενέργειας, είχαν δώσει κάτι στεγαστικά δάνεια πάλι σε μεγαλοστελέχη τους. Όλα αυτά ήταν 1.200.000.000. Το 2015, λοιπόν, επί διοίκησης Σάλλα, επειδή όλα αυτά τα δάνεια ήταν πιστολιασμένα, έγινε το εξής τρομερό σκηνικό: Βρέθηκε μία εταιρεία ενός εφοπλιστή κ. Λογοθέτη - μάλιστα, η υπόθεση λέγεται «υπόθεση δανείων Libra» - ο οποίος τι κάνει; Πάει και αγοράζει - προσέξτε, αγοράζει! - από την Τράπεζα Πειραιώς αυτό το 1.200.000.000 δανείων σε τιμή 300.000.000 ευρώ, 80% κούρεμα δηλαδή. Το 1.200.000.000 το παίρνει 300.000.000. Και προσέξτε, τα 300.000.000 δεν τα έβαλε από την τσέπη του. Έβαλε 100.000.000 από την τσέπη του. Τα άλλα 200.000.000 του τα δάνεισε η Πειραιώς για να αγοράσει τα δάνεια. Καταλαβαίνετε για τι μιλάμε; Είναι πιστολιασμένο 1,2 δισεκατομμύριο. Δεν τους πιέζω να τα πάρω, τα δίνω με 900.000.000 σε έναν εφοπλιστή - κόβω 900.000.000 και τα δίνω για 300.000.000- που τα 200.000.000 του τα δανείζω εγώ, η τράπεζα η πιστολιασμένη. Όχι μόνο αυτό. Αρχίζει να γίνεται μια φασαρία. Το 2017, λοιπόν, κάτω από την πίεση που υπήρξε, την κοινωνική, τη δημοσιότητα κ.λπ., αναγκάζεται η Τράπεζα της Ελλάδας, ο κ. Στουρνάρας, να κάνει έλεγχο στην Τράπεζα Πειραιώς, γιατί μέσα στο καταστατικό της Τράπεζας της Ελλάδας είναι μία από τις αρμοδιότητες της αυτή. Πάμε, λοιπόν, παρακάτω. Γίνεται ο έλεγχος το 2017. Βγάζει ότι είναι τρομερό αυτό που γίνεται - τα λέω με απλά λόγια, για να τα καταλαβαίνει ο κόσμος - τα δάνεια και τα πρώτα δόθηκαν, χωρίς εξασφαλίσεις και έτσι όπως τα πήρε ο Λογοθέτης πάλι δεν υπάρχει εξασφάλιση και, μάλιστα, είχε αρχίσει να μην γυρίζει και τα 300.000.000. Μόνο 94.000.000 είχε πάρει. Βγαίνει, λοιπόν, ένα πόρισμα, πηγαίνει στην Αρχή για το ξέπλυμα μαύρου χρήματος, στην κ. Ζαΐρη, ζητάει στοιχεία από την Τράπεζα της Ελλάδας παραπέρα, καθυστερούν αυτοί, τα στέλνουν εντέλει και το διαβιβάζει η κ. Ζαΐρη αφού - προσέξτε! - δεσμεύει τους λογαριασμούς και τα περιουσιακά στοιχεία - ήταν πολλά αυτά που δέσμευσε - τόσο των στελεχών της τράπεζας, όσο και των εφοπλιστών, ό,τι μπορούσε να πιάσει και να ελέγξει - ήταν μεγάλο το ποσό, ήταν κοντά στο δισεκατομμύριο αυτό που δέσμευσε σαν περιουσιακά στοιχεία - και το στέλνει στην εισαγγελία διαφθοράς. Αυτό έγινε αρχές του 2018 απ' ό,τι ξέρω. Το ψάχνει η Εισαγγελία Διαφθοράς, κάνει προανάκριση - έχω εδώ τα στοιχεία της κ. Ζαΐρη, που τα στέλνει και το πόρισμα που είχε βγει τότε - προχωράει και γίνονται οι εκλογές τον Ιούλιο του 2019 και τον Αύγουστο του 2019 η εισαγγελία διαφθοράς ασκεί δίωξη κατά Σάλλα και κατά άλλων τριάντα επτά εφοπλιστών και στελεχών της τράπεζας για τα δάνεια της Πειραιώς, για αυτή την υπόθεση των 1,2 δισεκατομμυρίων, τελικά, γιατί, όπως αποδείχτηκε, πιστόλιασε και ο Λογοθέτης τα υπόλοιπα, τα 300.000.000. Έτσι; Άρα η ζημιά της τράπεζας, που καταγράφεται και καταγραφόταν και τότε, ήταν κοντά στο 1,2 δισεκατομμύριο. Είμαστε, λοιπόν, τώρα στον Αύγουστο του 2019, με εσάς Κυβέρνηση. Ασκείται η δίωξη. Πέφτει ένας πανικός, όπως καταλαβαίνετε, «τι γίνεται εδώ;». Τι κάνατε εσείς; Φέρατε τον τρομερό και φοβερό ν.4637/2019, την αλλαγή του Ποινικού Κώδικα. Τι κάνατε εκεί κύριοι συνάδελφοι; Δύο πράγματα που συνδέονται με αυτή την υπόθεση. Γιατί η δίωξη ασκήθηκε Αύγουστο του 2019 και η τροποποίηση του Ποινικού Κώδικα ήρθε το Νοέμβρη του 2019. Κάνατε δύο πράγματα, λοιπόν. Πρώτον, την κακουργηματική απιστία των στελεχών της τράπεζας - προσέξτε, μόνο των τραπεζιτών, όχι άλλων, μόνο τραπεζιτών - την κάνατε από αυτεπάγγελτο αδίκημα σε κατ' έγκληση αδίκημα. Δηλαδή πρέπει να ασκηθεί μήνυση στα στελέχη για να διωχθούν, ενώ η όλη διαδικασία αυτή είχε κινηθεί αυτεπαγγέλτως μετά τα δημοσιεύματα, μετά τον αναγκαστικό έλεγχο της Τράπεζας της Ελλάδας τότε και τα λοιπά και τα λοιπά. Το ένα που ψηφίσατε ήταν αυτό. Το δεύτερο είναι μια άλλη πονηρή διάταξη μέσα στον Ποινικό Κώδικα. Εάν - λέει - τέτοιες υποθέσεις απιστίας τραπεζικών στελεχών δεν έχουν εκδικαστεί μέσα σε δεκαοχτώ μήνες - τι πράγμα έχει εκδικαστεί στην Ελλάδα σε δεκαοχτώ μήνες, ούτε ένα μικρό οικόπεδο σε χωριό όχι αυτά που είναι 1,2 δισεκατομμύριο - Τότε αίρεται η κατάσχεση των περιουσιακών στοιχείων. Αυτά ψηφίσατε το Νοέμβριο του 2019. Κάνατε και ένα τρίτο τότε.
Έχει ξεπεράσει τα είκοσι λεπτά!
Μην διακόπτετε.
Δεν υπάρχει, κύριε Λιβανέ μου, χρονικό όριο στην απολογία του κατηγορούμενου. Απολογούμαι τώρα, εάν δεν το έχετε καταλάβει. Συνεχίζω και μην με διακόπτετε.
Κύριε Πολάκη, παρακαλώ ολοκληρώστε.
Πάμε, λοιπόν. Κάνατε και ένα τρίτο πράγμα. Λέτε στον νόμο που ψηφίστηκε τον Νοέμβρη του 2019 ότι γι' αυτά τα αδικήματα των τραπεζικών στελεχών, την απιστία, αυτά τα 1,2 δισ. δηλαδή, πρέπει οι τράπεζες να ασκήσουν την έγκληση μέσα στους επόμενους τέσσερις μήνες, μέχρι δηλαδή τέλη Μαρτίου αρχές Απριλίου, να ασκήσουν την έγκληση για να προχωρήσει. Διότι έχει ασκηθεί η δίωξη γι' αυτά, αλλά με βάση το νόμο αυτόν πρέπει να κάνετε την έγκληση. Τι συμβαίνει, λοιπόν τότε;
Κύριε Πολάκη αυτά ειπώθηκαν τότε στην Βουλή. Ελάτε στο θέμα το δικό σας. Αυτά έχουν ειπωθεί.
Μην με διακόπτετε, κύριε Πρόεδρε.
Ναι, αλλά να μπείτε στο θέμα. Αυτά ειπώθηκαν τότε.
Έρχεται ο κορωνοϊός, λοιπόν. Ψηφίζετε αυτά, είναι η εισαγγελία στη διαδικασία της προανάκρισης, ψηφίζεται και έρχεται ο κορωνοϊός. Βγάζετε τις πρώτες ΠΝΠ. Στις ΠΝΠ, που βγάλατε τότε τον Μάρτη και που κυρώθηκαν με νόμους, λέγατε μέσα ότι αναστέλλεται η λειτουργία των πολιτικών και ποινικών δικαστηρίων, παρατείνονται οι προθεσμίες για τις διαδικασίες που πρέπει να συμπληρωθούν. Μια διαδικασία ήταν κι αυτή η διαδικασία της μήνυσης, το τετράμηνο αυτό και τα λοιπά. Το κάνετε αυτό με την πρώτη ΠΝΠ. Με τη δεύτερη ΠΝΠ τι κάνετε των αρχών του Απριλίου; Λέτε ότι αναστέλλεται η λειτουργία των πολιτικών και ποινικών δικαστηρίων, παρατείνονται οι προθεσμίες όλες εκτός από αυτές που αφορούν ή έχουν ήδη ασκημένη μήνυση για απιστία τραπεζικών στελεχών για την οποία παραμένει το τετράμηνο! Αυτό κάνατε τότε με την ΠΝΠ και τις υπουργικές πράξεις του Απριλίου. Άρα πέρασε το τετράμηνο…
Κύριε Πολάκη…
Μη με κόβετε.
Μα, δεν θα κάνουμε ανάλυση όλου του νομοθετικού έργου. Σας παρακαλώ!
Αυτά δεν θα ακουστούν από τον «ΣΚΑΪ», αλλά στο Βήμα της Βουλής θα ακουστούν, κύριε Πρόεδρε.
Ελάτε στο θέμα σας.
Αυτό είναι το θέμα, γιατί θα αποδείξω τι δεν έκανε ο κ. Στουρνάρας και τον είπα «ελεεινό και τρισάθλιο».
Εγώ δεν σας διακόπτω για το θέμα σας. Όμως δεν μπορείτε να κάνετε ανάλυση όλου του νομοθετικού έργου. Σας παρακαλώ ολοκληρώστε.
Γίνεται λοιπόν αυτό το πράγμα.
Πόση ώρα ακόμα;
Μην διακόπτετε!
Όση χρειαστεί, κύριε Λιβανέ! Για τότε που ψηφίστηκαν αυτά καταθέτει ερώτηση ο Αλέξης ο Τσίπρας, για το χαριστικό του πράγματος, στο οποίο ο κ. Μητσοτάκης δεν απαντάει. Βγαίνουν επανειλημμένα δημοσιεύματα των «FINANCIAL TIMES» τα οποία κατηγορούν την Κυβέρνηση Μητσοτάκη ότι κάνει τροπολογία - δώρο σε τραπεζίτες και υπόδικους. Αυτά γίνονται τότε, τον Νοέμβριο. Πού φτάσαμε, λοιπόν, σήμερα, πριν από πέντε με επτά μέρες; Σ' αυτό εδώ.
Κύριε Πολάκη, το θέμα είναι η συκοφαντική δυσφήμηση και η εξύβριση.
Μπορείτε να σταματήσετε να με διακόπτετε;
Θα σας διακόπτω όταν πρέπει. Είστε εκτός θέματος.
Δεν πρόκειται να σταματήσω, εάν δεν απολογηθώ πλήρως. Παρακαλώ προστατέψτε με.
Παρακαλώ, ολοκληρώστε. Είστε εκτός θέματος.
Είμαι εντός του θέματος. Αυτό είναι το θέμα.
Δεν θα κάνετε πολιτική τώρα εδώ.
Φυσικά και κάνω πολιτική και αποκαλύπτω τη διαπλοκή που έχετε κάνει και με τη βοήθεια του κ. Στουρνάρα. Πού φτάσαμε λοιπόν τώρα; Πριν από δέκα μέρες, κυρίες και κύριοι συνάδελφοι, απαλλακτικό βούλευμα για το σκάνδαλο της Τράπεζας Πειραιώς στις 5-10-2021. Υπογράφουν παρά το γεγονός ότι υπάρχουν δύο αποφάσεις συμβούλιων πλημμελειοδικών, οι οποίες λένε ότι είναι αντισυνταγματική και η ρύθμιση για το κατ' έγκληση αδίκημα, γιατί ποια τράπεζα που ελέγχεται από πέντε - έξι μεγαλομετόχους θα κάνει έγκληση στα τραπεζικά στελέχη που αυτοί οι μεγαλομέτοχοι έχουν ορίσει; Οι μικρομέτοχοι; Είναι αντισυνταγματικό αυτό. Και είναι επίσης αντισυνταγματική και η προθεσμία που δεν δώσατε παράταση. Υπάρχουν δύο αποφάσεις απ' αυτά. Υπάρχει μια απόφαση του τμήματος του Αρείου Πάγου που λέει ότι σωστά έγινε και εκκρεμεί η απόφαση στην ολομέλεια. Όμως εν τω μεταξύ βγαίνει αυτό. Και λένε οι άνθρωποι - οι τρεις δικαστές που το δίκασαν γιατί εδώ δεν έχουν ευθύνη - ότι αρχειοθετούμε το κακούργημα όχι λόγω αποδείξεων αθωότητας ή αμφιβολιών, αλλά λόγω της ασυλίας που επέφερε η Κυβέρνηση με σχετική πράξη νομοθετικού περιεχομένου και βάση αυτής η διοίκηση της Τράπεζας Πειραιώς ουδέποτε υπέβαλε έγκληση ως όφειλε κατά των πρωταγωνιστών του σκανδάλου. Και απαντάει - προσέξτε και το θράσος - μία κ. Αργυρώ Κασαπάκη όταν τη ρωτάνε «θα μας στείλετε την έγκληση, τι θα γίνει;» λέει ότι «το μόνο και αποφασιστικό όργανο για την υλοποίηση ή μη της μεταβατικής διάταξης του άρθρου 6», δηλαδή της έγκλησης, «δεν έχει αποφασίσει εισέτι». Δεν αποφάσισε εισέτι και έτσι τη γλιτώσατε και αναγκάζονται να τους απαλλάξουν. Τι θα μπορούσε να γίνει λοιπόν;
Κύριε Πολάκη, ελάτε στο θέμα, σας παρακαλώ.
Σας πειράζει ε; Σας τσούζει, το ξέρω, γι' αυτό τα λέω.
Καθόλου δεν μας πειράζει. Θα βγάλει απόφαση η ολομέλεια του Αρείου Πάγου.
Μην μιλάτε επάνω μου.
Θα σας διακόψω. Ό,τι προβλέπει ο Κανονισμός. Δεν μπορείτε να είστε εκτός θέματος. Μιλήστε για τον εαυτό σας όσο θέλετε.
Είμαι εντός θέματος. Γιατί λοιπόν εγώ είπα ελεεινό και τρισάθλιο τον κ. Στουρνάρα; Διότι το καταστατικό της Τράπεζας της Ελλάδας λέει χαρακτηριστικά, κύριε Βορίδη μου, «οι εποπτικές αρμοδιότητες της Τράπεζας της Ελλάδας περιλαμβάνουν τη διαρκή παρακολούθηση της εφαρμογής του πλαισίου εποπτείας, της κεφαλαιακής επάρκειας, των κανόνων ρευστότητας και της συγκέντρωσης κινδύνων στο χρηματοπιστωτικό σύστημα, την εξέταση της συμμόρφωσης των εποπτευόμενων οντοτήτων σε ατομική και ενοποιημένη βάση προς το πλαίσιο που διέπει τη λειτουργία τους». Ο κ. αρχιτραπεζίτης Γιάννης Στουρνάρας όταν έχει ψηφιστεί αυτός ο χαριστικός νόμος στην αλλαγή των ποινικών κωδίκων με βάση τις αρμοδιότητες που είχε ως αρχιτραπεζίτης και βασιλιάς ήλιος του ελληνικού τραπεζικού συστήματος δεν έπρεπε να ελέγξει την Τράπεζα Πειραιώς και τα στελέχη της αν υπέβαλαν έγκληση; Υπέβαλαν έγκληση όταν έπρεπε; Τους έλεγξε; Εκεί 1 δισεκατομμύριο δεν προξενεί αστάθεια στο ελληνικό τραπεζικό σύστημα. Εδώ έχετε βάλει μπροστά να πάρουν τα σπίτια του κόσμου για να καθαρίσουν οι τράπεζες και εδώ χαρίζετε σε πέντε εφοπλιστές και τριάντα μεγαλοστελέχη 1,2 δισεκατομμύριο και ο Στουρνάρας δεν κάνει τίποτα. Αλλά για τα 100.000 ευρώ δάνειο που πήρα εγώ συνεδρίασε το εποπτικό συμβούλιο για να δει αν το πήρα νόμιμα, που το αποπλήρωνα κανονικά. Και για τα πιστολιασμένα του 1,2 δισεκατομμυρίου, ούτε να εφαρμόσει το θεσμικό πλαίσιο που εσείς ψηφίσατε, προκειμένου να ολοκληρωθεί ο έλεγχος, να γίνει η δίκη και να μπορέσουν να πάρουν τα χρήματα πίσω. Αυτοί είναι.
Ευχαριστώ πολύ.
Δεν τέλειωσα.
Να τελειώσετε, κύριε Πολάκη. Εσείς μπερδεύετε τον έλεγχο από τις εκφράσεις…
Αυτός ήταν ο λόγος που όταν βγήκε στη δημοσιότητα...
Είναι άλλο ο έλεγχος και άλλο οι εκφράσεις.
Μη με διακόπτετε.
Σας παρακαλώ πολύ.
Μη με διακόπτετε. Τελειώνω. Ποιος θα μου πει, λοιπόν: Αυτό το πράγμα, που δεν έκανε ο κ. Στουρνάρας, δεν είναι ελεεινό και τρισάθλιο την ίδια στιγμή που έχετε βάλει μπροστά να πάρετε τα σπίτια των ανθρώπων, την ίδια στιγμή που καθυστερείς μια δόση και παίρνουν οι τράπεζες με τις εισπρακτικές και δεν συμμαζεύεται, να απειλούν, να κατάσχουν με τον Πτωχευτικό Κώδικα που ψηφίζετε; Και βγαίνει πριν από πέντε μέρες το απαλλακτικό βούλευμα. Όλα αυτά θα ξαναεξεταστούν, γιατί ελπίζω η ολομέλεια του Αρείου Πάγου να σταθεί στο ύψος της και να βγάλει αντισυνταγματική τη διάταξη την οποία ψηφίσατε για την κατ' έγκληση αδίκημα της κακουργηματικής απιστίας - γιατί αυτά χρεοκόπησαν τη χώρα - και για τη μη παράταση του τετραμήνου που πέρασε, πάει και έτσι τη γλιτώσατε.
Ωραία, θα αποφασίσει ο Άρειος Πάγος.
Όπως σας έχω πει πολλές φορές, δεν φοβάμαι κανέναν κ. Στουρνάρα. Το έχω αποδείξει και θα το ξανααποδείξω. Ψηφίστε ό,τι θέλετε. Η αλήθεια είναι αυτή που είπα. Και ό,τι και να κάνετε, κι όσο κι αν προσπαθούν αυτοί που τους έβγαλαν στη φόρα τα προηγούμενα χρόνια να εκδικηθούν, ούτε τη σημαία υποστέλλουμε ούτε το κεφάλι σκύβουμε. Την καινούργια κοινωνική συμμαχία την ξαναφτιάχνουμε και μετά από πολύ λίγο καιρό τα πράγματα στη χώρα μας θα είναι αλλιώς. Ευχαριστώ πάρα πολύ.
Υπάρχει συνάδελφος που θέλει να λάβει τον λόγο σύμφωνα με τον Κανονισμό; Όχι. Εισερχόμαστε στη δεύτερη υπόθεση, του συναδέλφου κ. Διονυσίου - Χαράλαμπου Καλαματιανού. Ο κ. Καλαματιανός ήταν γενικός γραμματέας στο Υπουργείο Ναυτιλίας και ελήφθη μία ανώνυμη επιστολή σε βάρος του για παραβάσεις που φέρεται ότι διέπραξε κατά τη διάρκεια της θητείας του. Οι παραβάσεις αυτές είναι δωροληψία υπαλλήλου, παράβαση καθήκοντος και ψευδής βεβαίωση, ότι αλλοίωσε πρακτικά. Ο κ. Καλαματιανός ήρθε στην επιτροπή μας και ζήτησε την άρση της ασυλίας του, για να διαλευκανθεί η υπόθεση ενώπιον του δικαστηρίου, και η επιτροπή μας με ομόφωνη απόφαση είπε να αρθεί η ασυλία. Κύριε Καλαματιανέ, έχετε το λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, γιατί βρίσκομαι σήμερα εδώ ενώπιόν σας; Έχω και τα γενέθλιά μου σήμερα, σαν σήμερα γεννήθηκα.
Χρόνια πολλά!
Να είστε καλά. Ευχαριστώ. Γιατί, λοιπόν, ζητώ την άρση της ασυλίας μου; Γιατί εστάλη στην Εισαγγελία μια ψευδώνυμη επιστολή, μία επιστολή η οποία φέρει το όνομα ενός αγνώστου. Η Εισαγγελία έψαξε αυτόν που γράφει το όνομά του από κάτω και βάζει την υπογραφή και η Αστυνομία βεβαίωσε - εδώ είναι η βεβαίωση, μέσα στο συνοδευτικό φάκελο - ότι το πρόσωπο αυτό είναι άγνωστο. Η Εισαγγελία στη συνέχεια, όπως προβλέπεται από τις διατάξεις, διαβίβασε το φάκελο στη Βουλή για τα περαιτέρω. Πρόκειται, δηλαδή, ουσιαστικά, όπως είπε και ο πρόεδρος, για μια ανώνυμη επιστολή, μια ανώνυμη επιστολή η οποία έχει ανυπόστατο, από την αρχή μέχρι το τέλος ψευδές περιεχόμενο και στοχεύει στη συκοφαντία μου. Έχει ως μόνο στόχο να δημιουργήσει εντυπώσεις και να προσπαθήσει να με πλήξει ηθικά και πολιτικά. Είναι τόσο θρασύδειλο ή θρασύδειλα τα άτομα που βρίσκονται από πίσω, που δεν τολμούν καν να βάλουν το πραγματικό τους όνομα κάτω από αυτή τη ψευδώνυμη επιστολή. Και το κάνουν αυτό, προφανώς, γιατί φοβούνται, ότι αν έβαζαν τα πραγματικά τους στοιχεία, θα ήταν υπόλογοι και ποινικά κολάσιμοι για αυτά που γράφουν μέσα σε αυτή την επιστολή. Φοβούνται, προφανώς, ότι θα υφίσταντο τις συνέπειες του νόμου για όλα αυτά. Είναι, όμως, βέβαιο ότι όλα αυτά θα αποκαλυφθούν, όπως και η κρυπτόμενη συκοφάντηση και ψευδολόγιο. Για να γίνει αντιληπτό το μέγεθος του ψεύδους θα πω μόνο ότι αυτή η επιστολή εμφανίστηκε δύο και πλέον χρόνια μετά τα γεγονότα που περιγράφω. Δηλαδή, γενικός γραμματέας ήμουν τον Δεκέμβριο του 2019, η επιστολή αυτή εμφανίζεται τον Γενάρη του 2020, ενώ είχα ήδη εκλεγεί Βουλευτής τον Ιούλιο του 2019. Άρα, λοιπόν, αφού εκλέχθηκα Βουλευτής τα άτομα αυτά ή το άτομο που συνέταξε αυτό το ψευδές και συκοφαντικό περιεχόμενο έστειλαν αυτή την επιστολή, με σκοπό τη συκοφαντία και την προσπάθεια να με πλήξουν. Προφανώς, από τη θητεία μου ως γενικός γραμματέας, αλλά και με την κοινοβουλευτική μου δράση, τους ενόχλησα και προσπαθούν με αυτόν τον σκληρό βρώμικο τρόπο να μου επιτεθούν. Ζητώ, λοιπόν, την άρση της ασυλίας μου, διότι επιθυμώ να ξεκαθαρίσει ενώπιον της δικαιοσύνης αυτή η βρώμικη επίθεση, αλλά και για να αποκαλυφθούν και να λογοδοτήσουν οι ψευδώνυμοι αυτοί συκοφάντες μου. Αμέσως μετά την αποκάλυψη των στοιχείων τους θα υποβάλω έγκλιση εναντίον τους, για να τους επιβληθούν οι δέουσες ποινικές κυρώσεις. Ήδη, όμως, προς το παρόν έχω καταθέσει μήνυση - γιατί διαδίδονται στο διαδίκτυο ψέματα και συκοφαντίες - κατά αυτών των συκοφαντών. Γνωρίζω ότι το Σύνταγμα και ο Κανονισμός της Βουλής δεν αφήνουν περιθώρια για εξέταση των πραγματικών περιστατικών. Όμως, οφείλω να αναφέρω συνοπτικά κάποια πράγματα. Το Συμβούλιο Ακτοπλοϊκών Συγκοινωνιών είναι ένα γνωμοδοτικό όργανο. Είναι ένα όργανο το οποίο γνωμοδοτεί για μεταβολή ακτοπλοϊκών δρομολογίων, για μειοδοτικούς διαγωνισμούς, για τη σύναψη σύμβασης ή συμβάσεων ανάθεσης δημόσιας υπηρεσίας. Το συμβούλιο στο οποίο προεδρεύει ο γενικός γραμματέας - όταν ήμουν εγώ ήταν τριάντα τέσσερα μέλη - εκφράζει απλή γνώμη και ο εκάστοτε Υπουργός Ναυτιλίας είτε αποδέχεται είτε δεν αποδέχεται τη γνώμη αυτή. Καμμία αποφασιστική αρμοδιότητα, μόνο γνωμοδοτική. Όλες οι γνωμοδοτήσεις του Συμβουλίου Ακτοπλοϊκών Συγκοινωνιών αναρτώνται στην ιστοσελίδα του Υπουργείου και γίνονται γνωστές, όπως έγινε και η συγκεκριμένη την οποία ο ψευδώνυμος επιστολογράφος με κατηγορεί ότι παραποίησα. Αυτή η γνωμοδότηση, λοιπόν, αναρτήθηκε, συντάχθηκε το πρακτικό από τον αρμόδιο γραμματέα και από την αρμόδια υπηρεσία του Υπουργείου και ήταν γνωστή σε όλους. Δεν υπήρξε καμμία αντίρρηση. Τα μέλη του συμβουλίου δεν εξέφρασαν αντίρρηση συγκεκριμένη επί της γνωμοδότησης και των πρακτικών. Επιπλέον, ο ψευδώνυμος επιστολογράφος ψευδώς ισχυρίζεται ότι εγώ ως γενικός γραμματέας δεν έστειλα κάποια γνωμοδότηση στο Νομικό Συμβούλιο του Κράτους. Μα, από τον Κανονισμό του Νομικού Συμβουλίου του Κράτους και τις υπουργικές αποφάσεις, όπως ίσχυαν, δεν είχα καμμία τέτοια αρμοδιότητα ως γενικός γραμματέας. Σας το λέω, για να καταλάβετε τι φαντασίες γράφουν σε αυτή την επιστολή. Καμμία, λοιπόν, αρμοδιότητα, για να στείλω ερώτημα εγώ. Μόνο ο Υπουργός έχει αυτή την αρμοδιότητα να στέλνει ερωτήματα στο Νομικό Συμβούλιο του Κράτους. Σε κάθε περίπτωση, γι' αυτό το συγκεκριμένο θέμα έχουν εκδοθεί αμετάκλητες αποφάσεις από το Συμβούλιο της Επικρατείας. Προσέφυγαν εταιρείες ενώπιον του Συμβουλίου Επικρατείας για να ακυρώσουν την απόφαση του Υπουργού και το Συμβούλιο της Επικρατείας με δυο αποφάσεις, 2285/2018 και 2286/2018 έκρινε ότι είναι νόμιμη η απόφαση του Υπουργού και παρεμπιπτόντως και η γνωμοδότηση του Συμβουλίου Ακτοπλοϊκών Συγκοινωνιών. Ξεκάθαρη υπόθεση, λοιπόν, με αποφάσεις με τη σφραγίδα του Συμβουλίου της Επικρατείας. Προχωρούν παραπέρα αυτοί οι ψευδώνυμοι επιστολογράφοι και λένε και κάτι άλλο, ότι δήθεν εγώ ως γενικός γραμματέας με φωτογραφική προκήρυξη μετέτρεψα σε άγονη γραμμή την παραϊόνια αυτή γραμμή Κέρκυρα - Παξοί - Λευκάδα - Ιθάκη - Κεφαλονιά - Ζάκυνθο και πίσω. Κατ' αρχάς, ως Γενικός Γραμματέας καμμία προκήρυξη δεν μπορούσα να υπογράψω, καμμία σύμβαση δεν μπορούσα να υπογράψω, καμμία γραμμή δεν μπορούσα να μετατρέψω σε άγονη. Αυτή την αρμοδιότητα την έχει ο Υπουργός για να προκηρύξει σύμφωνα με το άρθρο 8 του ν.2932/2001. Σε κάθε περίπτωση το αίτημα αυτό ήταν αίτημα των φορέων των Ιονίων Νήσων. Όσοι είναι Βουλευτές από τα νησιά γνωρίζουν πολύ καλά ότι οι ίδιοι οι φορείς στα Ιόνια Νησιά ζητούσαν αυτό το δρομολόγιο και υπάρχει και επιστολή και αίτημα της Περιφέρειας Ιονίων Νήσων - εδώ είναι η επιστολή - με αριθμό πρωτοκόλλου 588/108819/14-12-2017, με το οποίο ζητά η περιφέρεια να μπει αυτό το δρομολόγιο, να γίνει αυτό το δρομολόγιο και μάλιστα περιγράφει μέσα σε αυτή την επιστολή και το λιμάνι αφετηρίας και τους ενδιάμεσους λιμένες και το λιμάνι του τελικού προορισμού και τα τεχνικά χαρακτηριστικά του πλοίου. Γνωμοδότησε, λοιπόν, σύμφωνα με τον νόμο, το Συμβούλιο και προκήρυξε το δρομολόγιο ο Υπουργός. Αυτό το δρομολόγιο μέχρι πρόσφατα εκτελούνταν. Όταν έφυγα από το Υπουργείο και αφού άλλαξε η κυβέρνηση, ξαναβγήκαν προκηρύξεις και η ίδια εταιρεία εκτελούσε τα δρομολόγια. Πού είναι το μεμπτό; Τι πράγματα είναι αυτά που λένε; Για το τελευταίο θέμα, το θέμα του χρηματισμού, δεν ασχολούμαι καν, είναι γελοιότητα και αθλιότητα αυταπόδεικτα και δεν χρειάζεται να πω κάτι. Είναι ξεκάθαρο, λοιπόν, ότι το σκαιό αυτό κείμενο περιέχει ανυπόστατα γεγονότα και ψευδή από την αρχή μέχρι το τέλος. Καθ' όλη τη διάρκεια της παρουσίας μου στο Υπουργείο Ναυτιλίας ως Γενικός Γραμματέας είχα ως μοναδικό στόχο, σκοπό και ενδιαφέρον την εξυπηρέτηση του δημοσίου συμφέροντος και των πολιτών. Συγκρούστηκα με συμφέροντα, εκτέλεσα τα καθήκοντά μου με εντιμότητα και ακεραιότητα. Αυτό μπορούν να το βεβαιώσουν όλοι, οι πάντες, και υπηρεσιακοί παράγοντες του Υπουργείου και στελέχη του Λιμενικού, διοικητικοί υπάλληλοι, εκπρόσωποι των φορέων της ναυτιλίας και της ακτοπλοΐας, της ναυτεργασίας, οι πολίτες, όσοι συναλλάσσονταν, η τοπική αυτοδιοίκηση και όσοι συναλλάσσονταν με το Υπουργείο. Πιστεύω ότι δεν υπάρχει κανείς από εσάς που μπορεί να πιστεύει ότι υπάρχει έστω και ένα ψήγμα αλήθειας σε αυτή την επιστολή. Δεν υπάρχουν καν ενδείξεις για τέλεση οιουδήποτε αδικήματος. Είναι ξεκάθαρο ότι όσοι συνέταξαν αυτή την ψευδώνυμη επιστολή έχουν μοναδικό στόχο να προσπαθήσουν να με συκοφαντήσουν και να μου φέρουν πλήγμα ηθικό και πολιτικό. Ζητώ, λοιπόν, την άρση της ασυλίας μου και έχω εδραία την πεποίθηση ότι η αλήθεια θα λάμψει, ότι η δικαιοσύνη θα κάνει τη δουλειά της, θα αποδοθεί δικαιοσύνη και οι ψευδώνυμοι συκοφάντες θα αποκαλυφθούν και θα λογοδοτήσουν για τη βρώμικη αυτή επίθεση εναντίον μου. Σας ευχαριστώ.
Ευχαριστούμε. Σύμφωνα με τον Κανονισμό, υπάρχει κάποιος συνάδελφος που θέλει να πάρει το λόγο;
Εγώ, κύριε Πρόεδρε.
Ο κ. Σαντορινιός έχει τον λόγο.
Ευχαριστώ, κύριε Πρόεδρε. Θα μιλήσω πάρα πολύ λίγο. [[Χειροκροτήματα από την πτέρυγα του ΣΥΡΙΖΑ]] Όπως γνωρίζετε, την περίοδο που ο κ. Καλαματιανός ήταν Γενικός Γραμματέας στο Υπουργείο, εγώ ήμουν Υφυπουργός και αργότερα Αναπληρωτής Υπουργός. Είχα, λοιπόν, συναρμοδιότητα με τον Υπουργό και αργότερα αποκλειστική αρμοδιότητα το θέμα των ακτοπλοϊκών διασυνδέσεων και επομένως πολλές φορές συνεργαστήκαμε στο πλαίσιο αυτού του θέματος. Δεν θα κομίσω κάτι νέο απ' αυτά που είπε ο κ. Καλαματιανός, αλλά προς επίρρωση αυτών που είπε ο κ. Καλαματιανός θεωρώ ότι αυτή η καταγγελία, όχι απλώς είναι συκοφαντική αλλά είναι προφανώς αβάσιμη. Δεν θα αναφερθώ στο σύνολο των καταγγελιών, αλλά θα πω μόνο ένα πράγμα. Η περίφημη κάθετη ιόνια διασύνδεση, από την Κέρκυρα, ουσιαστικά, μέχρι και τη Ζάκυνθο, ήταν ένα αίτημα ετών και το γνωρίζουν οι συνάδελφοι Βουλευτές των Ιονίων Νήσων. Ήταν ένα αίτημα που, από την πρώτη φορά που βρέθηκα στα Ιόνια Νησιά με την ιδιότητά μου ως Υφυπουργός Ναυτιλίας και Νησιωτικής Πολιτικής, μου το έθεσαν και ο περιφερειάρχης και όλοι οι φορείς του τόπου. Αυτό το αίτημα ικανοποιήσαμε και μάλιστα την τελική υπογραφή την είχαμε εγώ και ο κ. Κουρουμπλής και όχι ο κ. Καλαματιανός. Άρα δεν έχει καμμία ευθύνη για την προκήρυξη η οποία βγήκε και υλοποιήθηκε. Το σημαντικότερο απ' όλα είναι αυτό που είπε ο κ. Καλαματιανός, δηλαδή ότι συνεχίζεται αυτή η γραμμή με τα ίδια χαρακτηριστικά πλοίου και προκηρύσσεται από τη νέα διοίκηση, από τον κ. Πλακιωτάκη, και για το 2022. Άρα πού υπάρχει το αδίκημα; Πού υπάρχει το μεμπτό; Μόνο και μόνο απ' αυτό μπορεί κανείς να καταλάβει ότι το σύνολο των καταγγελλομένων είναι συκοφαντικό και έχουν ως μόνο στόχο να σπιλώσουν τη φήμη του Διονύση Καλαματιανού, ο οποίος πραγματικά κατά τη διάρκεια της θητείας του στο Υπουργείο επέδειξε εξαιρετικό ζήλο για τη βελτίωση των συνθηκών της ακτοπλοΐας στα νησιά μας. Ευχαριστώ, κύριε Πρόεδρε.
Και εγώ σας ευχαριστώ, κύριε Σαντορινιέ. Κυρίες και κύριοι συνάδελφοι, σας επισημαίνουμε ότι η ψηφοφορία περιλαμβάνει τις δύο υποθέσεις άρσης ασυλίας, όπως προαναφέρθηκε. Αφού καταχωρίσετε την ψήφο σας, έχετε τη δυνατότητα να την ελέγξετε και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.
Κύριε Πρόεδρε, έχω ζητήσει τον λόγο.
Μα είπα πριν, κύριε Δρίτσα, αν θέλει κάποιος να μιλήσει για την υπόθεση αυτή.
Κύριε Πρόεδρε, και εγώ θέλω να πάρω τον λόγο.
Μισό λεπτό. Επειδή διατελέσατε Υπουργοί Εμπορικής Ναυτιλίας, κατ' εξαίρεση έχετε τον λόγο, παρακαλώ για δύο λεπτά, αν θέλετε να πείτε για την υπόθεση. Ο κ. Κουρουμπλής έχει τον λόγο και μετά ο κ. Δρίτσας. Ορίστε, κύριε Κουρουμπλή, έχετε τον λόγο για δύο λεπτά.
Κύριε Πρόεδρε, υπηρετώ τη Βουλή των Ελλήνων από το 1996 και έχω συγκρουστεί και με συναδέλφους άλλων κομμάτων, στα πλαίσια ενός πολιτικού πολιτισμού. Δυστυχώς εβίωσα κάποια στιγμή μια πολύ μεγάλη αδικία, όταν τρεις Υπουργοί, ο ομιλών, ο Υπουργός Υγείας μετέπειτα Ανδρέας Ξανθός και ο Αναπληρωτής Υπουργός Παύλος Πολάκης, βρεθήκαμε εδώ εξαιτίας ενός ανώνυμου, διάτρητου, ασύντακτου κειμένου, όπου κάποιες εφημερίδες, με την ακρίβεια που τις διακρίνει, έκαναν σημαία ένα τόσο ασυνάρτητο κείμενο.
Κύριε Κουρουμπλή, το καταλαβαίνω αυτό και έχουμε πολλά τέτοια περιστατικά. Πείτε για την υπόθεση, σας παρακαλώ, τώρα.
Ερχόμαστε πάλι τώρα και είναι προς ψόγο του πολιτικού συστήματος να διώκεται ένας άνθρωπος, όπου δεν υπάρχει κανένα στοιχείο που να αποδεικνύει τα καταγγελλόμενα, από μία ανώνυμη καταγγελία. Ο πολιτικός κόσμος, βεβαίως, στα πλαίσια της άσκησης των καθηκόντων του, έχει δικαίωμα και να συγκρούεται και να κοντράρεται και να αντιλέγει, αλλά πρέπει να προστατεύσει και τον εαυτό του. Τέτοιου είδους εγκλήσεις είναι, πραγματικά, έξω από την πραγματικότητα. Θεωρώ, λοιπόν, ότι είναι υποβολιμαία αυτή η υπόθεση που καταγγέλθηκε και εκείνος, κύριε Πρόεδρε, που νομίζει ότι υπάρχουν στοιχεία, βάζει την υπογραφή του. Ειδάλλως η Βουλή, θεωρώ - απλή γνώμη εκφράζω, δεν κατέχω τη μοναδική αλήθεια, το λέω γιατί η ζωή δεν σταματά εδώ - , θα πρέπει σε αυτά τα ζητήματα να επιδεικνύει ένα υψηλό επίπεδο ευθύνης.
Ευχαριστώ πολύ.
Ο κ. Καλαματιανός υπηρέτησε το Υπουργείο Ναυτιλίας και είναι γνωστό σε όλους τους θεσμικούς κύκλους που συνδέονται με αυτό το Υπουργείο ότι η περίοδος εκείνη ήταν από τις καλύτερες περιόδους που έζησε αυτό το Υπουργείο. Ευχαριστώ.
Και εγώ σας ευχαριστώ. Κύριε Δρίτσα, έχετε τον λόγο, παρακαλώ, για δύο λεπτά.
Ευχαριστώ, κύριε Πρόεδρε. Σε ένα λεπτό θα προσπαθήσω να πω αυτά που πρέπει. Η δίωξη εναντίον του Παύλου Πολάκη έχει σαφή πολιτική σκοπιμότητα και το γνωρίζουν όλοι.
Τελείωσε η υπόθεση αυτή. Σας παρακαλώ πολύ. Η υπόθεση αυτή τελείωσε. Μιλάμε για τον κ. Καλαματιανό τώρα.
Μη με διακόπτετε. Το ξέρω και το λαμβάνω υπ' όψιν. Πρέπει, όμως, να το πω σε αντίστιξη με την παρούσα υπόθεση, εις βάρος του Διονύση Καλαματιανού, που δεν φαίνεται να έχει εμφανή, τουλάχιστον, συγκροτημένα πολιτικά κίνητρα. Δεν ξέρω, μπορεί και να έχει, αλλά δεν φαίνεται. Εκείνο που θέλω να πω και, πράγματι, το καταθέτω ενώπιον του Σώματος και ενώπιον υμών, κύριε Πρόεδρε, μετά λόγου γνώσεως, είναι ότι το Υπουργείο Ναυτιλίας και Νησιωτικής Πολιτικής διαχειρίζεται πολύ σοβαρές υποθέσεις και τις περισσότερες των περιπτώσεων με πολύ μεγάλη επιτυχία. Όμως τα λιμάνια και η ναυτιλία έχουν πολύ μεγάλα και συγκρουόμενα συμφέροντα και πολλές φορές βρώμικα συμφέροντα. Δεχόμασταν ως Υπουργοί καθημερινά είτε για το Λιμενικό Σώμα είτε για τα λιμάνια, ανώνυμες επιστολές - συνήθως ψευδώνυμες, όχι απλώς ανώνυμες - εναντίον των πάντων, ακριβώς από τα βρώμικα συμφέροντα. Προς τιμήν του ο Διονύσης Καλαματιανός προτείνει και καλεί στην άρση της ασυλίας του να δώσει εκείνος τη μάχη για τη συγκεκριμένη υπόθεση, αλλά είναι πάρα, πάρα πολλοί αυτοί που πρέπει να δώσουν αντίστοιχα τη μάχη και δεν την έδωσαν, όπως οι Υπουργοί του ΣΥΡΙΖΑ στη διάρκεια της θητείας μας στο Υπουργείο Ναυτιλίας. Ευχαριστώ.
Κι εγώ ευχαριστώ. Όπως είχα αναφέρει, αφού καταχωρίσετε την ψήφο σας, έχετε τη δυνατότητα να την ελέγξετε και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο ή στους αρμόδιους υπαλλήλους της Βουλής να σας συνδράμουν. Παρακαλώ τώρα να ανοίξει το σύστημα της ηλεκτρονικής ψηφοφορίας για να ψηφίσουν οι συνάδελφοι Βουλευτές επί των αιτήσεων άρσης ασυλίας.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα κατατεθούν για τα Πρακτικά και θα συνυπολογιστούν στην ηλεκτρονική καταμέτρηση, η οποία θα ακολουθήσει.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών κ. Παύλου Πολάκη και κ. Διονυσίου Καλαματιανού. Για την υπόθεση του συναδέλφου κ. Παύλου Πολάκη εψήφισαν συνολικά 280 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 174 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 97 Βουλευτές. «ΠΑΡΩΝ» εψήφισαν 9 Βουλευτές. Συνεπώς η αίτηση της εισαγγελικής αρχής έγινε δεκτή κατά πλειοψηφία. Για την υπόθεση του κ. Διονυσίου - Χαράλαμπου Καλαματιανού εψήφισαν συνολικά 279 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 231 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 39 Βουλευτές. «ΠΑΡΩΝ» εψήφισαν 9 Βουλευτές. Συνεπώς η αίτηση της εισαγγελικής αρχής έγινε δεκτή κατά πλειοψηφία. Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:
Κύριοι συνάδελφοι, ολοκληρώθηκε η περί των αιτήσεων άρσης ασυλίας διαδικασία. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.12΄ λύεται η συνεδρίαση για αύριο, ημέρα Πέμπτη 14 Οκτωβρίου 2021 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.